## El Consell del Consorci Hospitalari Provincial de Castelló acorda ordenar una auditoria dels contractes realitzats entre 2019 i 2023

*** La decisió ha sigut acordada per unanimitat de tots els membres de l’òrgan de govern davant d’irregularitats trobades en l’execució de diversos contractes
* S’han detectat plecs adjudicats que no s’executaven i compres realitzades de material que estava entre 3 i 4 anys emmagatzemat i sense utilitzar
* El conseller de Sanitat ha presidit la reunió del Consell del Consorci Hospitalari, que ha tingut lloc a l’Hospital Provincial de Castelló, i a la qual ha assistit també la vicepresidenta del Consell i presidenta de la Diputació de Castelló, Marta Barrachina
* Entre altres assumptes, també s’ha acordat agilitzar els tràmits per a l’estatutarització de places bàsiques vacants de funcionaris i laborals sense reserva i s’han ratificat els nomenaments de l’equip directiu de l’Hospital Provincial**

​​​​​​​

El Consell del Consorci Hospitalari Provincial de Castelló ha acordat per unanimitat ordenar una auditoria dels contractes realitzats entre 2019 i el primer semestre de 2023 davant d’irregularitats trobades per l’actual equip directiu en l’execució de diversos contractes.

Així ho ha explicat el conseller de Sanitat, Marciano Gómez, que ha presidit la reunió del Consell del Consorci Hospitalari, que ha tingut lloc a l’Hospital Provincial de Castelló, i a la qual ha assistit també la vicepresidenta del Consell i presidenta de la Diputació de Castelló, Marta Barrachina.

Gómez ha indicat que la decisió d’ordenar l’auditoria de contractes s’ha pres “després de conéixer que s’han detectat plecs adjudicats que no s’executaven i, per tant, no s’estaven prestant els servicis objecte del contracte, així com compres de material que estava entre 3 i 4 anys emmagatzemat i sense utilitzar, entre altres pràctiques”.

D’altra banda, el Consell també ha acordat agilitzar els tràmits per a l’estatutarització de places bàsiques vacants de funcionaris i laborals sense reserva.

En este sentit, com ja es va informar ahir als caps de servici i responsables d’unitats en una reunió prèvia a la celebració del Consell de Govern, el Consorci Hospitalari de Castelló incorporarà 40 nous professionals amb la finalització del procés de modificació de la relació de llocs de treball, en compliment de la disposició addicional 38a de la Llei de pressupostos generals de la Generalitat Valenciana 2024.

A més, en la reunió de hui s’han ratificat els nomenaments de l’equip directiu de l’Hospital Provincial de Castelló, que ja exercix la seua labor des de fa mesos.

Fecha: 30/04/2024